Pravin Gordhan moet in hof verskynPravin Gordhan. Argieffoto Die Nasionale Vervolgingsgesag (NVG) het Dinsdag aangekondig dat ŉ dagvaarding vir Pravin Gordhan, minister van finansies, uitgereik is. Adv. Shaun Abrahams, hoof van die NVG, het tydens ŉ mediakonferensie bekendgemaak die aanklagte hou verband met Ivan Pillay, gewese adjunkkommissaris van die Suid-Afrikaanse Inkomstediens (SAID), se vroeë aftrede. Volgens Abrahams word Gordhan van bedrog aangekla en moet hy, Pillay en Oupa Magashula, kommissaris van die SAID, op 2 November in ŉ Pretoriase hof verskyn. Pillay en Magashula word ook van bedrog aangekla. Gordhan word aangekla omdat hy na bewering Pillay se vroeë aftrede goedgekeur het en later sy kontrak hernu het. Pillay was 56 jaar oud toe hy versoek het om vroeg af te tree. Hy het egter ook versoek dat hy op kontrakbasis in ŉ ander posisie aangestel word. Volgens berigte het die rand reeds begin val na die aankondiging. Meer besonderhede volg.